Document ID: 32009L0067

AZ EURÓPAI PARLAMENT ÉS A TANÁCS 2009/67/EK IRÁNYELVE
(2009. július 13.)
a motorkerékpárok és segédmotoros kerékpárok világító- és fényjelző berendezéseinek beépítéséről
(kodifikált változat)
(EGT-vonatkozású szöveg)
AZ EURÓPAI PARLAMENT ÉS AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 95. cikkére,
tekintettel a Bizottság javaslatára,
tekintettel az Európai Gazdasági és Szociális Bizottság véleményére (1),
a Szerződés 251. cikkében megállapított eljárásnak megfelelően (2),
mivel:
(1)
A motorkerékpárok és segédmotoros kerékpárok világító- és fényjelző berendezéseinek beépítéséről szóló, 1993. október 29-i 93/92/EGK tanácsi irányelvet (3) jelentősen módosították (4). Az áttekinthetőség és ésszerűség érdekében ezt az irányelvet kodifikálni kell.
(2)
A 93/92/EGK irányelv egyike a motorkerékpárok és segédmotoros kerékpárok típusjóváhagyásáról szóló, 2002. március 18-i 2002/24/EK európai parlamenti és tanácsi irányelv (5) által felváltott, a motorkerékpárok és segédmotoros kerékpárok típusjóváhagyásáról szóló, 1992. június 30-i 92/61/EGK irányelv szerinti EK-típus-jóváhagyási rendszerre vonatkozó egyedi irányelveknek, amely műszaki előírásokat állapít meg a motorkerékpárok és segédmotoros kerékpárok világító- és fényjelző berendezéseinek beépítésére. Ezek a műszaki előírások a tagállamok jogszabályainak közelítésére vonatkoztak annak érdekében, hogy a 2002/24/EK irányelv szerinti EK-típus-jóváhagyási eljárás alkalmazható legyen minden járműtípus esetében. Következésképpen a 2002/24/EK irányelvnek a motorkerékpárokra és segédmotoros kerékpárokra, a járműrendszerekre, -alkatrészekre és önálló műszaki egységekre vonatkozó rendelkezései ezen irányelvre is alkalmazandók.
(3)
A motorkerékpárok és segédmotoros kerékpárok beépített világító- és fényjelző berendezéseinek valamennyi tagállamban kötelező rendelkezések által meghatározott műszaki jellemzőkkel kell rendelkezniük. Ezen berendezések beépítése vonatkozásában összehangolt előírások bevezetése szükséges annak érdekében, hogy minden ilyen járműtípusra alkalmazható legyen a 2002/24/EK irányelvben szereplő EK-típus-jóváhagyási eljárás.
(4)
Elő kell írni, hogy az M1 és N1 kategóriájú járművekre a vonatkozó irányelveknek megfelelően típusjóváhagyott világítóberendezések motorkerékpárokra és segédmotoros kerékpárokra is felszerelhetők legyenek. Olyan rendelkezést is kell hozni, amely megengedi ködfényszórók, hátsó ködlámpák, hátrameneti fényszórók és elakadásjelző berendezések kívánság szerinti felszerelését háromkerekű és négykerekű segédmotoros kerékpárokra.
(5)
A Közösségen kívüli országok piacaira való bejutás megkönnyítése érdekében a motorkerékpárok vonatkozásában ezen irányelv rendelkezéseit összhangba kell hozni az Egyesült Nemzetek Szervezete Európai Gazdasági Bizottsága (ENSZ-EGB) 53. számú rendeletének (6) előírásaival.
(6)
Ez az irányelv nem érinti a VII. melléklet B. részében meghatározott irányelveknek a nemzeti jogba történő átültetésére és alkalmazására vonatkozó határidőkkel kapcsolatos tagállami kötelezettségeket,
ELFOGADTA EZT AZ IRÁNYELVET:
1. cikk
Ez az irányelv a 2002/24/EK irányelv 1. cikkében említett valamennyi jármű világító- és fényjelző berendezéseinek felszerelésére alkalmazandó.
2. cikk
A motorkerékpárokra és segédmotoros kerékpárokra felszerelt világító- és fényjelző berendezésekre vonatkozó EK-alkatrész-típusjóváhagyási eljárást, valamint az ilyen járművek szabad mozgásának feltételeit a 2002/24/EK irányelv állapítja meg.
3. cikk
(1) A 2002/24/EK irányelv 11. cikkének megfelelően el kell ismerni az ezen irányelvben meghatározott, a kétkerekű motorkerékpárokra vonatkozó és az ENSZ-EGB 53. számú rendeletében meghatározott előírások egyenértékűségét.
(2) A tagállam EK-alkatrész-típusjóváhagyást megadó hatóságai az ezen irányelv szerint kiadott típusjóváhagyások helyett elfogadják az ENSZ-EGB 53. számú rendelete előírásainak megfelelően kiadott jóváhagyásokat, valamint a megfelelő alkatrész-típusjóváhagyási jeleket.
4. cikk
Az ezen irányelv I-VI. mellékletében foglalt előírásoknak a műszaki fejlődéshez való hozzáigazításához szükséges módosításokat a 2002/24/EK irányelv 18. cikkének (2) bekezdésében említett eljárásnak megfelelően kell elfogadni.
5. cikk
(1) A tagállamok a világító- és fényjelző berendezéseik felszerelésével az összefüggő indokok alapján:
-
nem tagadhatják meg egy motorkerékpár- vagy segédmotoroskerékpár-típus vonatkozásában az EK-típusjóváhagyás megadását, illetve
-
nem tilthatják meg motorkerékpárok vagy segédmotoros kerékpárok nyilvántartásba vételét, értékesítését vagy forgalomba helyezését,
ha a világító- és fényjelző berendezések felszerelése megfelel ezen irányelv előírásainak.
(2) A tagállamok megtagadják az EK-típusjóváhagyás megadását a világító- és fényjelző berendezéseik felszerelésével összefüggő indokok alapján minden új motorkerékpár- és segédmotoroskerékpár-típus vonatkozásában, amennyiben ezen irányelv előírásai nem teljesülnek.
(3) A tagállamok közlik a Bizottsággal nemzeti joguknak azon főbb rendelkezéseit, amelyeket az ezen irányelv által szabályozott területeken fogadtak el.
6. cikk
A VII. melléklet A. részében meghatározott irányelvvel módosított 93/92/EGK irányelv hatályát veszti a VII. melléklet B. részében meghatározott irányelveknek a nemzeti jogba történő átültetésére és alkalmazására vonatkozó határidőkkel kapcsolatos tagállami kötelezettségek sérelme nélkül.
A hatályon kívül helyezett irányelvre való hivatkozásokat az ezen irányelvre való hivatkozásként kell értelmezni a VIII. mellékletben foglalt megfelelési táblázattal összhangban.
7. cikk
Ez az irányelv az Európai Unió Hivatalos Lapjában való kihirdetését követő huszadik napon lép hatályba.
Ezt az irányelvet 2010. január 1-jétől kell alkalmazni.
8. cikk
Ennek az irányelvnek a tagállamok a címzettjei.
Kelt Brüsszelben, 2009. július 13-án.

Labels: 8
1
15